b"\n_START_ARTICLE_\nGeorg Peurbach\n_START_SECTION_\nBakgrunn og utdannelse\n_START_PARAGRAPH_\nGeorgs fremadstrebende f\xc3\xb8dested Peuerbach i det fruktbare kuperte landskap i Hausruckviertel fikk allerede i 1280 sin markedsrett og hadde p\xc3\xa5 1400-tallet i Heinrich Barucher en l\xc3\xa6rd sogneprest og doktor i kirkerett, som ogs\xc3\xa5 holdt forelesninger ved Wiener Artistenfakult\xc3\xa4t. Han m\xc3\xa5 tidlig ha lagt merke til den unge guttens begavelse._NEWLINE_Peuerbach immatrikulerte f\xc3\xb8rst som 23-\xc3\xa5ring (1446) ved universitetet i Wien. Hans \xc3\xb8vre\xc3\xb8sterrikske mentor Barucher s\xc3\xb8rget \xc3\xa5penbart for en gedigen f\xc3\xb8runiversitetsutdannelse for ham ved en renommert klosterskole, sannsynligvis ved det naturvitenskapelig orienterte Stiftsgymnasium Klosterneuburg. Dette kom han raskt til gode, ettersom han etter bare 20 \xc3\xa5r, til nytt\xc3\xa5r 1448, var blitt  baccalaureus. _NEWLINE_Omkring 1440 fikk Peurbach sin magistergrad ved Wiens universitet. Hans l\xc3\xa6rer i matematikk var antagelig Johannes von Gmunden.\n_START_SECTION_\nL\xc3\xa6rer og forsker\n_START_PARAGRAPH_\nI 1448 dro han til Italia for \xc3\xa5 studere. Der ble Giovanni Bianchini fra Ferrara og kardinal Nicolaus Cusanus, da i Roma, interesserte i den unge mannen og fikk ham til \xc3\xa5 forelese om astronomi ved universitetet i Ferrara. Han takket nei til tilbud om professorater i Bologna og Padova. Han ble imidlertid med p\xc3\xa5 en utnevnelse til hoffastronom hos den ungarske kong Ladislaus ( - og senere, etter dennes d\xc3\xb8d, for keiser Friedrich III). _NEWLINE_I 1450 var han \xc3\xa5 finne tilbake i Wien der han underviste. Han foreleste i filologi og klassisk litteratur. \xc3\x85 l\xc3\xa6re ut naturvitenskap (\xc2\xabnaturfilosofi\xc2\xbb gjorde han mest privat - hans mest ber\xc3\xb8mte elev var Johann M\xc3\xbcller fra K\xc3\xb6nigsberg, senere kjent som Regiomontanus._NEWLINE_Purbach er blitt kalt den observasjonelle og teoretiske astronomis far i Vesterlandet._NEWLINE_I 1457 observerte Peuerbach en eklipse og merket seg at den hadde funnet sted \xc3\xa5tte minutter tidligere en hva som var blitt forutberegnet i de alfonsinske tabeller, som var datidens beste tilgjengelige eklipsetabeller. Han beregnet s\xc3\xa5 sitt eget sett av eklipsetabeller, hans Tabulae Eclipsium._NEWLINE_Purbach er ansett for sine bestrebelser for \xc3\xa5 bringe i samklang de motst\xc3\xa5ende teorier om universum - Evdoksos fra Knidos' og Aristoteles' homosentriske sf\xc3\xa6rer, med Ptolemaios\xe2\x80\x99 episykler. Dette arbeide - Theoric\xc3\xa6 nov\xc3\xa6 planetarum - gjorde enorm suksess og forble standardverket for akademisk undervisning i astronomi \xc3\xa5retall etter det at Kopernikus hadde feid til side alle de hypotesene._NEWLINE_Han virket ved Oradea/Nagyvarad-observatoriet i Transsylvania og fastslo i sin Tabula Varadiensis at denne transsylvanske bys observatorium ligger p\xc3\xa5 jordens grunnmeridian._NEWLINE_Han tilskrives oppfinnelsen av flere vitenskapelige m\xc3\xa5leinstrumenter, deriblant ringsoluret, et h\xc3\xb8ydem\xc3\xa5lingsinstrument Quadratum geometricum og Jakobsstaven. Purbachkrateret p\xc3\xa5 m\xc3\xa5nen har f\xc3\xa5tt sitt navn etter ham."